In Die Begin: 14
Abram verlos Lot. Melgisédek.
GEN 14:1 : EN in die dae van Amrafel, die koning van Sínear, Aríog, die koning van El-Lásar, Kedor-Laómer, die koning van Elam, en Tídeal, die koning van die nasies, [Boekrol van die Opregte 13:11]
GEN 14:2 : het hulle oorlog gevoer teen Bera, die koning van Sodom, en teen Birsa, die koning van Gomorra, Síneab, die koning van Adma, en Seméber, die koning van Sebóim, en teen die koning van Bela, dit is Soar.
GEN 14:3 : Hulle het almal hulle leërs verenig in die vallei Siddim, dit is die Soutsee.
GEN 14:4 : Twaalf jaar lank het hulle Kedor-Laómer toe al gedien, maar in die dertiende jaar het hulle gerebelleer. [Boekrol van die Opregte 13:11]
GEN 14:5 : Toe kom Kedor-Laómer in die veertiende jaar, en die konings wat saam met hom was, en hulle verslaan die Refaïete in Ashtarowth-Karnaim en die Susiete in Ham en die Emiete in die vlakte van Kirjatáim
GEN 14:6 : en die Horiete op hulle gebergte Seïr, tot by El-Paran wat aan die wildernis lê.
GEN 14:7 : Daarop het hulle omgedraai en by En-Mispat, dit is Kadesh, gekom en die hele grondgebied van die Amalekiete verower en ook die Amoriete wat in Háseson-Tamar woon.
GEN 14:8 : Toe trek die koning van Sodom uit en die koning van Gomorra en die koning van Adma(rooi Aarde) en die koning van Sebóim en die koning van Bela, dit is Soar, en stel hulle in die laagte Siddim in slagorde teen hulle op,
GEN 14:9 : teen Kedor-Laómer, die koning van Elam, en Tídeal, die koning van die nasies, en Amrafel, die koning van Sínear, en Aríog, die koning van El-Lásar: vier konings teen vyf.
GEN 14:10 : Maar die laagte Siddim was vol gate in die lymgrond; en toe die konings van Sodom en Gomorra wegvlug, het hulle daarin geval, en die wat oorgebly het, het na die gebergte gevlug.
GEN 14:11 : En hulle het al die goed van Sodom en Gomorra en al hulle voedsel geneem en weggetrek.
GEN 14:12 : Hulle het ook Lot, Abram se broerskind, en al sy goed geneem en weggetrek - want hy was in Sodom woonagtig.
GEN 14:13 : Toe kom daar een wat vrygeraak het, en vertel dit aan Abram, die Hebreër, wat woonagtig was by die terpentynbome van Mamre, die Amoriet, broer van Eskol en broer van Aner; en hulle was bondgenote van Abram.
GEN 14:14 : Toe Abram hoor dat sy broer as gevangene weggevoer is, het hy sy geoefende manne wat in sy huis gebore is, laat uittrek, driehonderd-en-agttien, en hulle tot by Dan agtervolg -
GEN 14:15 : hy het hulle in die nag van verskillende kante aangeval, hy en sy dienaars, en hulle verslaan en hulle agtervolg tot by Hoba wat noord van Damaskus lê.
GEN 14:16 : En hy het al die goed teruggebring, en ook sy broer Lot en sy goed teruggebring; en ook die vroue en die manskappe.
GEN 14:17 : Ná sy terugkoms van die oorwinning op Kedor-Laómer en die konings wat saam met hom was, het die koning van Sodom uitgetrek hom tegemoet na die laagte Sawe, dit is die Koningslaagte.
GEN 14:18 : En Melgisédek, die Koning van Salem, wat 'n priester van die Hoogste El was, het Brood en Wyn gebring [Boekrol van die Opregte 23:35]
GEN 14:19 : en hom geseën en gesê: Geseënd is Abram deur die Hoogste El die Skepper van Hemele en Aarde.
GEN 14:20 : En geseënd is die Hoogste El, wat u vyande in u hand gegee het, toe gee hy Hom die tiende van alles.
GEN 14:21 : En die koning van Sodom sê vir Abram: Gee my die siele, maar neem die besittings vir uself.
GEN 14:22 : Toe antwoord Abram die koning van Sodom: Ek hef my hand op tot JaHWeH, die Hoogste El, die Skepper van Hemele en Aarde,
GEN 14:23 : dat ek geen draad en geen skoenriem, ja, dat ek niks sal neem van alles wat uwe is nie, sodat u nie kan sê nie: Ek het Abram ryk gemaak.
GEN 14:24 : Niks vir my nie! Net wat die dienaars geëet het en die deel van die manne wat saam met my getrek het, Aner, Eskol en Mamre, laat dié hulle deel neem.